《题金太医杏林诗卷》
元代·成廷圭

董奉仙居不可寻，君家种杏亦成阴。禁方传后龙归洞，嘉果生时虎守林。

不厌邻翁来乞药，每留渔父坐听琴。年年二月花如海，应是先生树德深。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。